SKRIFTLIG FORESPØRGSEL E-2664/01

af Sérgio Marques (PPE-DE) til Kommissionen

(1. oktober 2001)

Om: Programmer under mål 1

Den 5. juli 2001 vedtog Kommissionen en meddelelse om kvaliteten af regionaludviklingsprogrammerne under mål 1 for perioden 2000-2006. Meddelelsen, som blev forelagt på det uformelle rådsmøde i Namur, er generelt positiv i sin vurdering, men der omtales også visse problemer.

Blandt disse fremhæves den alt for lange gennemsnitlige behandlingstid af programmerne, at der ikke er indført mere effektive gennemførelsesbestemmelser på nationalt niveau, manglende hensyntagen ved behandlingen af nogle medlemsstaters potentielle effektivitet i form af konkurrencefilosofi og endelig forskellig anvendelse fra medlemsstaternes side af de nye bestemmelser om reel inddragelse af arbejdsmarkedets parter og de territoriale partnere samt civilsamfundet.

I betragtning af, at positive resultater af strukturpolitikken er direkte afhængige af en effektiv og sammenhængende gennemførelse af strukturfondsprogrammerne, hvilke ordninger vil Kommissionen da indføre for at afhjælpe de konstaterede mangler, og hvad er efter dens opfattelse årsagerne til disse mangler?

Svar afgivet på Kommissionens vegne af Michel Barnier

(19. november 2001)

Kommissionens meddelelse af 5. juli 2001 om Resultaterne af strukturfondenes programmering for perioden 2000-2006 (mål 1)(1), indeholder de vigtigste oplysninger om de EU-interventioner, der er programmeret under dette mål, idet der lægges stor vægt på de førte forhandlinger med medlemsstaterne og den opnåede EU-merværdi, der kommer til udtryk i planer af bedre kvalitet og ofte væsentlige strategiske ændringer. Selv om forløbet af disse forhandlinger i det store og hele har været positivt, omtaler Kommissionen dog visse vanskeligheder, som har vist sig under forhandlingerne.

For eksempel mener Kommissionen i forbindelse med visse forsinkelser af programmernes vedtagelse, at der må findes en balance mellem den tid, forhandlingerne tager, og kvaliteten af det, de resulterer i, især med hensyn til aspekter som indførelse af passende forvaltnings- og kontrolsystemer, integrering af evaluering i beslutningsprocessen, høring af offentligheden som led i partnerskabet og overholdelse af fællesskabspolitikkerne, navnlig miljø- og konkurrencereglerne. Kommissionen anfører i meddelelsen, at den vil overvåge overholdelsen af de forpligtelser, medlemsstaterne har indgået i så henseende.

Meddelelsen indeholder to vigtige budskaber.

- Siden ikrafttrædelsen af Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(2) har Kommissionen vedtaget ret udtømmende bestemmelser, som giver mulighed for at imødegå en række vanskeligheder, som kunne opstå. Det er bl.a. de to forordninger om fastsættelse af gennemførelsesbestemmelser til ovennævnte forordning, for så vidt angår forvaltnings- og kontrolsystemerne(3) og proceduren for finansielle korrektioner(4). Kommissionen opfordrer medlemsstaterne til at intensivere deres indsats på de væsentlige områder for at sikre en effektiv udnyttelse af strukturfondene i overensstemmelse med bestemmelserne i disse nye gennemførelsesforordninger, især ved at indføre edb-styrede forvaltningssystemer, også for at undgå forsinkelser i de mellemliggende betalinger. Kommissionen har i sinde at foretage en sammenlignende analyse af de finansielle forvaltningssystemer og kontrolsystemerne for at finde frem til den bedste praksis og fremme nye løsninger på problemer, der opstår på dette område.

- Kommissionen vil forsøge at sørge for, at partnerskaberne kommer til at fungere på tilfredsstillende måde. De skal være så brede som muligt og mere proaktive i forvaltningen af interventionerne og påtage sig et ansvar herfor.

Den tredje rapport om den økonomiske og sociale samhørighed, som normalt vil blive forelagt i begyndelsen af 2004, vil være en passende lejlighed til en vurdering af de lovgivningsmæssige forbedringer, der bør foretages vedrørende strukturfondenes virke i programmeringsperioden 2007-2013. Frem til 2004 vil Kommissionen med støtte fra nationale eksperter, regioner, sammenslutninger m.v. fortsat videreudvikle sine ideer om forskellige aspekter af den fremtidige samhørighedspolitik. I den forbindelse vil Kommissionen igen tage spørgsmålet vedrørende forvaltningen af fondene op til overvejelse, bl.a. med henblik på en forenkling heraf.

(1) KOM(2001) 378 endelig udg.

(2) EFT L 161 af 26.6.1999.

(3) Kommissionens forordning (EF) nr. 438/2001 af 2. marts 2001 EFT L 63 af 3.3.2001.

(4) Kommissionens forordning (EF) nr. 448/2001 af 2. marts 2001 EFT L 64 af 6.3.2001.